Paziņojums par integrētās aprūpes mājās pakalpojuma pilotprojektu un atkārtotu pakalpojumu sniedzēju atlasi
Nacionālais veselības dienests (turpmāk – Dienests), sadarbojoties ar Rīgas valstspilsētas pašvaldību, izsludina atkārtotu pakalpojumu sniedzēju atlasi integrētās aprūpes mājās pakalpojuma nodrošināšanai pilotprojekta ietvaros pilngadīgām personām, kuras deklarētas un dzīvo Rīgā. 
Pilotprojekta mērķis ir izveidot un pārbaudīt integrētās aprūpes organizēšanas modeli, nodrošinot pacientiem ar kompleksām veselības un sociālajām vajadzībām vienotu, koordinētu un nepārtrauktu veselības un sociālās aprūpes pakalpojumu sniegšanu dzīvesvietā. 
Lai Nacionālais veselības dienests (turpmāk – Dienests) nodrošinātu pilotprojekta “Par integrētas aprūpes mājās pilngadīgām personām, kas deklarētas un dzīvo Rīgā” (turpmāk – Pilotprojekts) mērķa sasniegšanu un pietiekamu Integrētās aprūpes pakalpojuma (turpmāk – Integrētais pakalpojums) pieejamību, kā arī, ņemot vērā iepriekš veiktās atlases rezultātus un nepieciešamību nodrošināt Integrētā pakalpojuma nepārtrauktību Pilotprojekta mērķa grupai, tiek izsludināta atkārtota pakalpojumu sniedzēju atlase, kur, papildus sākotnējā atlasē norādītajiem kritērijiem un nosacījumiem pakalpojumu sniedzējiem, tiek pievienots arī nosacījums par personu apvienībām. Līdz ar to atkārtotās atlases prasības pakalpojumu sniedzējiem ir šādas:   
1. spēkā esošs līgums ar Nacionālo veselības dienestu par valsts apmaksātu veselības aprūpes pakalpojumu sniegšanu un apmaksu;
2. spēkā esošs līgums ar Rīgas valstspilsētas pašvaldību par sociālās aprūpes pakalpojumu mājās;
3. sabiedrības līgums (ja pretendents piesakās kā personu apvienība).
Integrētais pakalpojums ietver:
1. pacienta vajadzību izvērtēšanu atbilstoši Integrētas aprūpes mājās pilngadīgām personām, kas deklarētas un dzīvo Rīgā, pilotprojekta kārtības 4. punktā noteiktajiem kritērijiem, ko veic SIA “Rīgas Austrumu klīniskā universitātes slimnīca” vai VSIA “Paula Stradiņa klīniskā universitātes slimnīca”;
2. veselības aprūpes pakalpojumus mājās un sociālās aprūpes pakalpojumu mājās, ko pacienta dzīvesvietā nodrošina pakalpojuma sniedzējs.
Pakalpojumu sniedzējiem, kuri atbildīs Pilotprojekta atkārtotās atlases kritērijiem, Pilotprojekts tiks īstenots laika posmā no 2026. gada 1. septembra līdz 2027. gada 31. jūlijam.
Atbilstoši iepriekš minētajam, Dienests lūdz līdz 2026. gada 7. augustam iesniegt rakstveida iesniegumu par dalību Pilotprojekta īstenošanā, iesniegumā apliecinot, ka ir:
1. ir spēkā esošs līgums ar Nacionālo veselības dienestu par valsts apmaksātu veselības aprūpes pakalpojumu sniegšanu un apmaksu, saskaņā ar kuru Pakalpojuma sniedzējs sniedz veselības aprūpes pakalpojumu mājās, atbilstoši Ministru kabineta 2018. gada 28. augusta noteikumu Nr. 555 “Veselības aprūpes pakalpojumu organizēšanas un samaksas kārtība” 46.1., 46.2. vai 46.3. apakšpunktiem pilngadīgām personām Rīgas teritorijā;
2. ir spēkā esošs līgums ar Rīgas valstspilsētas pašvaldību par sociālās aprūpes pakalpojumu mājās;
3. pretendents var būt viens pakalpojuma sniedzējs vai personu apvienība uz sabiedrības līguma pamata.  
Lai nodrošinātu Pilotprojekta mērķa sasniegšanu, pretendentiem, kuri piesakās kā personu apvienības, jāiesniedz sabiedrības līgums, no kura Dienests var gūt pārliecību par: 
1. dalībnieku spēju kopīgi nodrošināt abas Integrētā pakalpojuma komponentes (veselības aprūpes un sociālās aprūpes pakalpojumi mājās) vienoti un koordinēti, atbilstoši pilotprojekta mērķim un līgumam;
2. atbildīgo pārstāvi, kas koordinē sadarbību ar Dienestu un citām iesaistītajām pusēm;
3. Integrētā pakalpojuma nepārtrauktību un kvalitāti visā Pilotprojekta īstenošanas periodā.




